**Vanning.** Vi ønsker å følge opp Bærum kommunes pålegg til alle husstander om datovanning. Det betyr at vi i Godthåphaven kan vanne på dato med partall. Vennligst overhold anmodningen fra kommunen.

**Vedlikehold.** Samtlige bør nå kjenne til at fasader skal rehabiliteres og «forskjønnes».

Vi har begynt med inngangspartiene til 1. og 2. etg langs Edelgranveien. Disse har blitt vasket og råtten/skadet bordkledning er skiftet. Maling utføres når været tillater det.

Vi er i prosess med forprosjektet hva gjelder innhenting av anbud etc. på vedlikeholdet av øvrige fasader. Det har vært en enklere befaring fra ABBL og styret. Det er et mål at det gjennomføres en tilbudsbefaring før sommerferie-perioden. Altså en befaring med aktuelle tilbydere på å utføre arbeidene.

Det er ikke aktuelt å skifte vinduer nå.

Selve arbeidene med vask og/eller maling har oppstart i 2025. Ref årsmøtet 23 april.

**Postkasser**. Det kjøpes inn nye like postkasser til alle leiligheter langs Edelgranveien. Disse henges opp etter at malearbeidene er ferdig. De vil bli merket med ensartet skilt med navn og etasjenummer. De som har postkasse på trappehusene (langs Edelgranveien) sender en melding til styret om hvilke(t) navn som ønskes på kassen og etasje. Styret vil besørge anskaffelse og montering. Meldingen sendes primært til styrets epost: godthaabhaven@gmail.com . Evt legges samme info på et papir i postkasse montert i garasjene. Frist for tilbakemelding er 14. juni.

**Billading**. Hurum Kraft har sagt opp avtalen med drift av vårt anlegg. Ny leverandør er Elaway, med ny driftsavtale fra 2. august. Styret vil bekrefte avtalen, og de sameiere som har ladepunkt vil etter hvert bli kontaktet av Elaway for avtale.

Bluetech vil fremdeles ha ansvaret for selve laderen og driften av dette. De skal gjennomføre befaring og ettersyn i alle garasjer 25. juni.

**Sommerfest**. Vi gjentar at sameiets sommerfest arrangeres 16. august mellom Tun B og C. Oppstart kl 1800. Opplegg som i de senere årene.

Vi ønsker dere alle en riktig god sommer ! 